Document ID: 32014R1305

KOMISSION ASETUS (EU) N:o 1305/2014,
annettu 11 päivänä joulukuuta 2014,
Euroopan unionin rautatiejärjestelmän tavaraliikenteen telemaattisia sovelluksia koskevaa osajärjestelmää koskevasta yhteentoimivuuden teknisestä eritelmästä ja asetuksen (EU) N:o 62/2006 kumoamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon rautatiejärjestelmän yhteentoimivuudesta yhteisössä 17 päivänä kesäkuuta 2008 annetun Euroopan parlamentin ja neuvoston direktiivin 2008/57/EY (1) ja erityisesti sen 6 artiklan 1 kohdan,
sekä katsoo seuraavaa:
(1)
Rautatiejärjestelmä on direktiivin 2008/57/EY 2 artiklan e kohdan mukaan jaettu rakenteellisiin ja toiminnallisiin osajärjestelmiin. Kutakin osajärjestelmää varten laaditaan yhteentoimivuuden tekninen eritelmä (YTE).
(2)
Komission asetuksessa (EY) N:o 62/2006 (2) esitetään yhteentoimivuuden tekniset eritelmät, jotka koskevat tavaraliikenteen telemaattisia sovelluksia Euroopan laajuisessa rautatiejärjestelmässä.
(3)
Euroopan rautatieviraston, jäljempänä ’virasto’, toimeksi annettiin vuonna 2010 tarkistaa osajärjestelmää ”tavaraliikenteen telemaattiset sovellukset” koskeva yhteentoimivuuden tekninen eritelmä (YTE) direktiivin 2008/57/EY 6 artiklan 1 kohdan mukaisesti.
(4)
Virasto antoi 10 päivänä joulukuuta 2013 suosituksen ERA/REC/106 - 2013/REC asetuksen (EY) N:o 62/2006 liitteen A päivittämiseksi.
(5)
Tavaraliikenteen telemaattisia sovelluksia koskevassa yhteentoimivuuden teknisessä eritelmässä ei tulisi edellyttää erityisten tekniikoiden tai teknisten ratkaisujen käyttöä paitsi silloin, kun se on tarpeen Euroopan rautatiejärjestelmän yhteentoimivuuden kannalta.
(6)
Rautatiealan edunvalvontajärjestöt ovat laatineet yleissuunnitelman tavaraliikenteen telematiikkaa koskevan yhteentoimivuuden teknisen eritelmän täytäntöönpanosta. Yleissuunnitelmassa esitetään vaiheet, joita tarvitaan, jotta voitaisiin siirtyä epäyhtenäisistä kansallisista lähestymistavoista tilanteeseen, jossa tiedonvaihto on saumatonta Euroopan unionin koko rautatiejärjestelmässä.
(7)
Tavaraliikenteen telemaattisia sovelluksia koskeva yhteentoimivuuden tekninen eritelmä perustuu parhaisiin asiantuntijatietoihin. Teknologian ja toiminnan kehittäminen voivat kuitenkin edellyttää lisätarkistuksia tähän tavaraliikenteen telemaattisia sovelluksia koskevaan yhteentoimivuuden tekniseen eritelmään. Tämän vuoksi olisi luotava muutoksenhallintaprosessi tavaraliikenteen telemaattisia sovelluksia koskevassa yhteentoimivuuden teknisessä eritelmässä asetettujen vaatimusten yhdenmukaistamiseksi ja ajantasaistamiseksi.
(8)
Kaikille toimijoille, erityisesti pienille tavaraliikenteen harjoittajille, jotka eivät ole mukana edustavissa rautatiealan elimissä, olisi tiedotettava niiden tavaraliikenteen telemaattisia sovelluksia koskevan yhteentoimivuuden teknisen eritelmän mukaisista velvoitteista.
(9)
Asetus (EY) N:o 62/2006 olisi tämän vuoksi kumottava.
(10)
Tässä asetuksessa säädetyt toimenpiteet ovat direktiivin 2008/57/EY 29 artiklan 1 kohdan mukaisesti perustetun komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Kohde
Vahvistetaan Euroopan rautatiejärjestelmän osajärjestelmää ”tavaraliikenteen telemaattiset sovellukset” koskeva yhteentoimivuuden tekninen eritelmä (YTE), sellaisena kuin se esitetään liitteessä.
2 artikla
Soveltamisala
1. Yhteentoimivuuden teknistä eritelmää sovelletaan direktiivin 2008/57/EY liitteessä II olevassa 2.6 kohdan b alakohdassa määriteltyyn Euroopan unionin rautatiejärjestelmän osajärjestelmään ”telemaattiset sovellukset”.
2. Yhteentoimivuuden teknistä eritelmää sovelletaan seuraaviin verkkoihin:
a)
direktiivin 2008/57/EY liitteessä I olevassa 1.1 kohdassa määritelty Euroopan laajuisen tavanomaisen rautatiejärjestelmän rataverkko;
b)
direktiivin 2008/57/EY liitteessä I olevassa 2.1 kohdassa määritelty Euroopan laajuisen suurten nopeuksien rautatiejärjestelmän rataverkko;
c)
rautatiejärjestelmän rataverkon muut osat unionissa.
Yhteentoimivuuden teknistä eritelmää ei sovelleta direktiivin 2008/57/EY 1 artiklan 3 kohdassa mainittuihin tapauksiin.
3. Yhteentoimivuuden teknistä eritelmää sovelletaan verkkoihin, joiden nimellinen raideleveys on 1 435 mm, 1 520 mm, 1 524 mm, 1 600 mm ja 1 668 mm.
3 artikla
Teknisten asiakirjojen päivitys ja raportointi
Virasto jakaa verkkosivustollaan sijaintikoodit ja yritystunnisteet, joihin viitataan liitteen 4.2.11.1 kohdassa (b ja d kohta), sekä tekniset asiakirjat, joihin viitataan liitteen 7.2 kohdassa, ja raportoi edistymisestä komissiolle.
Komission on ilmoitettava edistymisestä jäsenvaltioille direktiivin 2008/57/EY 29 artiklan 1 kohdan mukaisesti perustetun komitean välityksellä.
4 artikla
EU:n ulkopuolisten valtioiden verkostojen vaatimusten mukaisuus
Kolmansista maista tai kolmansiin maihin liikennöitävän rautateiden tavaraliikenteen osalta liitteessä esitetyn yhteentoimivuuden teknisen eritelmän vaatimusten noudattamisen edellytyksenä on tietojen saanti Euroopan unionin ulkopuolisilta yhteisöiltä, jollei kahdenvälisissä sopimuksissa määrätä kyseisen yhteentoimivuuden teknisen eritelmän vaatimukset täyttävästä tiedonvaihdosta.
5 artikla
Täytäntöönpano
1. Virasto arvioi ja valvoo tämän asetuksen täytäntöönpanoa selvittääkseen, onko asetetut tavoitteet ja määräajat saavutettu, ja laatii arviointikertomukset liitteen 7.1.4 kohdassa tarkoitetulle tavaraliikenteen telemaattisten sovellusten ohjauskomitealle.
2. Tavaraliikenteen telemaattisten sovellusten ohjauskomitea arvioi tämän asetuksen täytäntöönpanoa viraston toimittaman arviointikertomuksen pohjalta ja tekee tarvittavat päätökset lisätoimista alalla.
3. Jäsenvaltioiden on varmistettava, että niiden alueella toimivat rautatieyritykset ja rataverkon haltijat sekä heidän alueellaan rekisteröidyt liikkuvan kaluston haltijat saavat tiedon tästä asetuksesta, ja nimettävä sen täytäntöönpanon seurantaa varten kansallinen yhteyspiste lisäyksessä III kuvatulla tavalla.
4. Jäsenvaltioiden on annettava komissiolle kertomus tämän asetuksen täytäntöönpanosta 31 päivään joulukuuta 2018 mennessä. Kertomus käsitellään direktiivin 2008/57/EY 29 artiklan 1 kohdan mukaisesti perustetussa komiteassa. Tämän asetuksen liitteessä esitettyä yhteentoimivuuden teknistä eritelmää muutetaan tarvittaessa.
6 artikla
Kumoaminen
Kumotaan neuvoston asetus (EY) N:o 62/2006 tämän asetuksen voimaantulosta alkaen.
7 artikla
Voimaantulo ja soveltaminen
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2015 alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä joulukuuta 2014.

Labels: 7
12
8
15